Informacinis pranešimas

2024 m. lapkričio 8 d.

**Pirmasis ukrainietis advokatas pasinaudojo Lietuvoje teise – praktikuoti kaip trečiųjų šalių advokatas**

**Praėjusiais metais LR Seimui pritarus Lietuvos advokatūros inicijuotoms Advokatūros įstatymo pataisoms dėl galimybės Lietuvoje praktikuoti kai kurių trečiųjų šalių advokatams, šiemet šia teise pasinaudojo pirmasis advokatas iš Ukrainos. Rugpjūčio mėnesio Advokatų tarybos posėdžio metu, patikrinus kandidato gautus duomenis dėl nepriekaištingos reputacijos ir advokatui susitvarkius visus formalumus dėl nuotolinės darbo vietos įsteigimo, nuo š.m. spalio 31 d. advokatas iš Ukrainos Oleksandr Migulov buvo įrašytas kaip pirmasis trečiųjų šalių teisininkas, galėsiantis praktikuoti Lietuvoje advokatu.**

2023 metų lapkričio mėnesį LR Seimas beveik vienbalsiai pritarė naujoms Lietuvos advokatūros bei mediacijos įstatymo pataisoms, kuriomis leido sudaryti efektyvesnes profesinės veiklos vykdymo galimybes iš trečiųjų valstybių, taip pat ir iš Ukrainos atvykusiems advokatams ir mediatoriams Lietuvoje. Pastarieji priimti įstatymo pakeitimai įsigaliojo nuo 2024 m. sausio 1 dienos, o tokia galimybe – būti įrašytam į trečiųjų šalių teisininkų sąrašą bei galimybe verstis advokato praktika kol kas pasinaudojo tik vienas ukrainietis.

Pirmasis advokatas iš Ukrainos Oleksandr Migulov įsirašymo procedūrą į pastarąjį sąrašą pradėjo rugpjūčio mėnesį. Advokatų tarybos posėdyje prisistatė, pateikė visus duomenis dėl nepriekaištingos reputacijos bei Advokatų tarybos vienbalsiu sprendimu buvo priimtas sprendimas dėl advokato įrašymo į trečiųjų šalių teisininkų (advokatų) sąrašą ir nuo spalio 31 d. pradėjo verstis advokato praktika Lietuvoje.

„Labai džiugu, kad tokia galimybe pasinaudojo O. Migulov, Tikimės, kad jo pavyzdžiu paseks ir daugiau jo kolegų, gyvenančių Lietuvoje. Norėčiau, kad sutikę jį advokatai, visada paspaustų ranką ir padėtų susipažinti su mūsų teisine sistema. O ukrainiečiams, gyvenantiems Lietuvoje nuo pat karo pradžios, tikrai reikia įvairiausios teisinės pagalbos. Pastebime iš to, kad mūsų advokatai dar teikia teisines konsultacijas nemokamai ukrainiečiams ir pati advokatūros administracija sulaukia nemažai skambučių iš pastarųjų dėl teisinės pagalbos, prašymų susigaudyti bei patarimo, kur geriausia kreipti vienu ar kitu teisiniu klausimu“, - sako Advokatų tarybos pirmininkas Mindaugas Kukaitis.

Pagal naujus priimtinus įstatymo pakeitimus į trečiųjų šalių teisininkų sąrašą negali būti registruojami asmenys, kurių pilietybės ir (ar) kilmės valstybei yra taikomos tarptautinės sankcijos, taip pat asmenys, kurie pripažinti keliančiais grėsmę nacionaliniam saugumui ir(ar) esantys tarptautinių sankcijų sąraše.

Be to, teisininkai, norėdami pradėti procedūras dėl įrašymo į trečiųjų šalių teisininkų sąrašą, privalo turėti leidimą gyventi Lietuvos Respublikoje ar kitoje Europos Sąjungos valstybėje narėje, atitikti nepriekaištingos reputacijos bei Lietuvos Respublikos pinigų plovimo ir teroristų finansavimo prevencijos įstatyme įtvirtintus reikalavimus.

Trečiųjų šalių teisininkai, norintys įsirašyti į praktikuojančių advokatų sąrašą informacijos ieškoti gali svetainėje [www.advokatura.lt](http://www.advokatura.lt), skiltyje „Informacija trečiųjų šalių teisininkams“. Svetainėje galima susipažinti su keliamais reikalavimais, sąlygomis bei sprendimo priėmimo tvarka, o trečiųjų šalių teisininkų sąrašas, kaskart įsirašius naujiems kandidatams ir Advokatų tarybai juos patvirtinus, nuolat bus atnaujinamas [čia](https://www.advokatura.lt/uploads/trečiųjų%20šalių%20teisininkų,%20registruotu%20Lietuvoje_sąrašas_2024-11-07.pdf) su visa jų kontaktine informacija.

Kontaktai žiniasklaidai:

Ieva Paliliūnienė

Lietuvos advokatūros atstovė ryšiams su visuomene

El. paštas: [ieva.paliliūnienė@advokatura.lt](mailto:ieva.paliliūnienė@advokatura.lt)

Mob. nr.: +370 663 13532